**KITÖLTÉSI ÚTMUTATÓ**

A bejelentőlap a magyar építészetről szóló 2023. évi C. törvény (a továbbiakban: Méptv.) 202/A. §-202/C. §-ában rögzített, a stratégiai jelentőségű építési anyagok kivitelére vonatkozó szabályoknak való megfelelést, valamint a stratégiai jelentőségű építési anyagok megállapításáról szóló 33/2025. (XI. 4.) ÉKM rendelet (a továbbiakban: ÉKM rendelet) 1. mellékletében rögzített építőipari ellátásbiztonság szempontjából stratégiai jelentőségű nyersanyagok és termékek (a továbbiakban: anyagok) kiviteléhez kapcsolódó regisztráció/bejelentési kötelezettség megtételét szolgálja. Minden **2505-, 2517-, 2523-, 3816-, 4407- (kivétel: 44079-), 6806-, 6809-, 7212-, 7213-, 7214-, 7216-, 7217-, 7225-, 7301-, 7204**–es vámtarifaszámmal kezdődő építőanyag bejelentés köteles. Bejelentést az építőipari ellátásbiztonság szempontjából stratégiai jelentőségű nyersanyagok és termékek kivitele vonatkozásában az értékesítő vagy az építőanyagot külföldre kivinni szándékozó természetes személy, egyéni vállalkozó vagy jogi személy, vagy egyéb szervezet köteles megtenni.

**Bejelentést nem kell megtenni a Magyarország területén, tranzitforgalom keretében átszállított építőanyagra.**

***Benyújtás módja:***

Az alábbi elérhetőségen található **word formátumú** bejelentőlapot <https://kormany.hu/dokumentumtar/epitoanyagok-kivitelevel-kapcsolatos-bejelento-lap-es-adatkezelesi-tajekoztato-1> **módosítás nélkül** **kérjük kitölteni és PDF formátumban az** [epitesgazdasag@ekm.gov.hu](mailto:epitesgazdasag@ekm.gov.hu) címre megküldeni.

**Kérjük, a bejelentőlap sorait ne módosítsa! Módosított bejelentőlapot nem áll módunkban elfogadni!**

A bejelentőlaphoz aláírási címpéldány csatolása nem szükséges, azonban **a bejelentőlapon mindenképpen szükséges feltüntetni a cégszerűen aláíró természetes személy nevét olvasható formában.**

**Nem természetes személy esetén, ha a bejelentő lapot nem a cégképviseletre jogosult írta alá, meghatalmazás csatolása is szükséges.**

Az Építési és Közlekedési Minisztérium Építésgazdaságért Felelős Helyettes Államtitkársága (továbbiakban: ÉKM ÉPGHÁT) a küldött megkeresésekre a választ azon az e-mail címen keresztül fogja megküldeni, amelyiken keresztül érkezett a megkeresés.

***Bejelentés gyakorisága:***

A **bejelentéseket** úgy kell megtenni, hogy az **egy címzett partner számára szállítandó**

**anyagra vonatkozó bejelentéseket – szükség szerint címzetti telephelyenként külön-külön bejelentő lapon – egy e-mail mellékleteiként** kerüljenek benyújtásra.

Egy bejelentő lapon ugyanazon címzett ugyanazon telephelyére történő több szállítás is szerepeltethető a kivitel pontos napja helyett a kivitel időszakát, valamint a birtokbaadás várható időpontját megjelölve.

A bejelentő lapon **valamennyi bejelentési kötelezettség alá tartozó szállítani kívánt építőanyagot** meg kell jelölni.

**A bejelentést kizárólag azon anyagok esetében szükséges megtenni**, amelyet az ÉKM rendelet 1. melléklete tartalmaz. Egyéb termék ÉKM rendelet szerinti bejelentése nem szükséges, még akkor sem, ha bejelentés-köteles anyaggal együtt kerül kiszállításra.

Az ÉKM ÉPGHÁT a Méptv.-ben foglalt **30 (harminc) napon** belül válasz e-mailben tájékoztatja a bejelentőt a tudomásulvételről, amennyiben hiánypótlási igény nem merül fel. Hiánypótlás esetén a bejelentés a beérkezést követő 10 napon belül elutasításra kerül, azonban lehetőség van új bejelentés benyújtására.

***A bejelentőlapra vonatkozó információk***

Az ÉKM rendelet 1. melléklete szerinti anyag külföldre értékesítése esetén a **bejelentő** az építőanyag értékesítője. Ha az építőanyagot nem értékesítés keretében szállítanak külföldre, a kivinni szándékozónak kell a kivitelt bejelentenie.

**A bejelentőlapon fel kell tüntetni:**

* a bejelentő természetes személy vagy egyéni vállalkozó, jogi személy vagy egyéb szervezet adószámát, fizetési számlaszámát;
* az anyag **tárolási helyét;**
* **a címzett vagy a vevő nevét, adószámát, címét**;
* az **ország nevét**, ahová az építőanyag leszállításra kerül;
* **a kivitel időszakát**, valamint a birtokbaadás várható időpontját;
* az építőanyag **8 számjegyű vámtarifaszámát**, az ÉKM rendelet 1. melléklet szerinti elsődleges és másodlagos mennyiségi mutatóit és egyéb jellemzőit.

**A kiszállításra kerülő anyag mennyiségeként** a címzett részére a bejelentésben szereplő időszakban szállítandó építőanyag **teljes mennyiségét meg kell adni**. A tényleges kiszállítás mennyisége ettől lefelé eltérhet, azonban, ha a kiszállítandó építőanyag mennyisége a bejelentésben szereplő mennyiséget meghaladja, a meghaladó mennyiség mértékéig új bejelentést kell tenni, amelynek a már korábban bejelentett mennyiséget nem kell tartalmaznia.

**Az anyag áraként** a kiszállítással érintett mennyiség szerződés vagy számla szerinti összárát kell megadni. Szerződéssel vagy számlával igazolt ár esetében az építőanyag piaci árát nem kell megadni. **Devizanemként** a szerződésben, árajánlatban, megrendelőn vagy számlán szereplő devizanemet kell megadni.

Amennyiben a piaci ár megadása szükséges, azt lehetőség szerint forintban kell megadni.

**Eltérő ellenérték esetén az azonos vámtarifaszám alá tartozó építőanyagokat külön soron kell szerepeltetni.**

**A bejelentőlapon nem kell feltüntetni:**

* szállítást végző jármű adatait, a határátkelőt.

***Csatolandó dokumentumok:***

A bejelentéshez kizárólag az alábbi, rendelkezésre álló dokumentumok (pl.: szkennelt változata) csatolandóak a Méptv. 202/B. § (3) bekezdése alapján:

* értékesítésére vonatkozó szerződés és amennyiben rendelkezésre áll a dolog ellenértékéről kiállított számla,
* amennyiben az adásvételi szerződés a szállításról külön nem rendelkezik, abban az esetben a szállításáról szóló megállapodás (lehet keretszerződés is), vagy egyéb, a külföldre történő kiszállítást igazoló okirat.

Amennyiben a csatolandó dokumentum nem magyar nyelvű, abban az esetben annak **magyar nyelvű fordítását is csatolni** kell a bejelentéshez. A csatolandó magyar nyelvű dokumentumok további hitelesítése nem szükséges. A csatolmányok megküldésekor is pdf kiterjesztést szíveskedjenek alkalmazni.

***Keltezés és aláírás***

A bejelentést **keltezéssel** szükséges ellátni, mely keltezésnek a bejelentés elektronikus benyújtásának napjával azonosnak kell lennie.

**A bejelentőlapot cégszerűen alá kell írni.**

***Benyújtott bejelentés elutasítása***

Ha egy bejelentés hibás vagy hiányos, tehát formai okok miatt nem alkalmas a tartalmi vizsgálatra, abban az esetben bejelentést az építésgazdaságért felelős miniszter a bejelentés beérkezését követő tíz napon belül elutasítja. A bejelentés hiányosságaival összefüggő indoklást az ÉKM ÉPGHÁT megküldi a bejelentő részére, amelyeket figyelembe véve új bejelentés benyújtása szükséges.

***Benyújtott bejelentés módosítása, visszavonása:***

Ha egy bejelentése egy, már korában beadott bejelentését módosítására, illetve visszavonására irányul, kérjük a bejelentő e-mailben a módosítással /visszavonással érintett bejelentés elküldésének dátumát, illetve annak jelzését, hogy a bejelentés ennek a korábbi bejelentésnek a módosítására visszavonására irányul.

Kérjük, hogy a bejelentés módosítására, visszavonására irányuló megkeresését is az epitesgazdasag@ekm.gov.hu elektronikus elérhetőségen szíveskedjen előterjeszteni.

Budapest, 2025. november 5.